
Центърът за социална рехабилитация и интеграция за деца с увреждания в Плевен 
с благотворителен концерт

На 29 април 2026 от 17.30 часа, с концерт под надслов „Пролетна магия“, Центърът за социална рехабилитация и интеграция за деца с увреждания /ЦСРИДУ/ в Плевен отпразнува началото на пролетта. Празникът събра в ДКТ „Иван Радоев“приятели и гости на центъра от цялата страна, като сред тях в залата бяха заместник-кметът с ресор „Хуманитарни дейности“ на Община Плевен д-р Паулина Кирова и началникът на отдел „Здравеопазване и социални дейности“ Ирина Ранкова, както и общински съветници. Събитието имаше и благотворителна кауза -разширяване на арт терапевтичните дейности и изграждане на зона за релакс със сол към социалната услуга.

Празничната вечер започна с благодарност, отправена към всички гости от директора на центъра Габриела Ованесян. Музикални и танцови изпълнения представиха децата от детските градини „Надежда“ и „Иглика“ в Плевен, както и децата от социалния център. Специален гост на сцената беше и певицата Веселина Цонева. В ролята на водещи на концерта влязоха студенти от специалност „Медицинска рехабилитация и ерготерапия“ към Медицинския университет в Плевен -Евелин и Айлин, които са и доброволци към центъра. Входът за събитието беше свободен. Вместо цветя, гостите имаха възможност да подкрепят каузата чрез дарения в специално подготвени кутии, осигурени с помощта на представители на младежката организация на Българския Червен кръст.

Центърът за социална рехабилитация и интеграция за деца с увреждания е създаден през 2009 г., през годините от услугите му са се възползвали дългосрочно стотици деца.

Срещи на национално представителните организации на и за хора с увреждания 
с политически формации работещи 
в 52-то Народно събрание

Национално представителните организации на и за хора с увреждания проведоха поредица от срещи с основните политически сили. Основни теми на диалога В хода на разговорите бяха откроени няколко ключови приоритети:

• Медицинска експертиза – необходимост от реформа в ТЕЛК и НЕЛК за по-бързо, прозрачно и справедливо освидетелстване;

• Образование и заетост – осигуряване на ефективно приобщаващо образование и създаване на устойчиви възможности за заетост;

• Здравеопазване – подобряване на достъпа до по-качествени медицински изделия, помощни средства, лекарствени продукти и рехабилитация;

• Достъпност – спазване на закона и осигуряване на архитектурна, транспортна и информационна достъпна среда, включително в туристически райони като Черноморското крайбрежие, историческите и културни паметници в страната;

• Трудова заетост – насърчаване на работодателите да наемат хора с увреждания, които са образовани и квалифицирани. Използване на преференциите съгласно ЗХУ;

• Социални услуги – да бъдат все по-качествени и устойчиви, с по-добро заплащане труда на специалистите, с цел подкрепа за лицата с увреждания за социално включване и самостоятелен начин на живот. Разговорите протичаха в дух на конструктивен и открит диалог, с фокус върху идентифицирането на ключови предизвикателства в социалната среда, които пряко засягат хората с увреждания и тяхното качество на живот. В рамките на дискусиите бяха разгледани въпроси, свързани с достъпа до социални услуги, възможностите за заетост, ефективността на здравеопазването, осигуряването на достъпна архитектурна среда, както и достъпа до информация за различни групи хора с увреждания – включително хора със зрителни, слухови и интелектуални затруднения. Специално внимание бе отделено и на приобщаващото образование, както и на необходимостта от последователни и устойчиви политики за социално включване и равнопоставеност. Обсъдени бяха и приоритетни политики, насочени към подобряване качеството на живот на хората с увреждания. Заявена бе готовност за установяване на устойчиво партньорство с организациите на хората с увреждания и бе подчертано, че разработените програмни предложения са съобразени с реалните потребности на засегнатите групи. Сред поставените акценти бяха: развитие на политики за превенция и профилактика на социално значими заболявания; усъвършенстване на лекарствената политика с цел гарантиране на по-достъпен и навременен достъп до медикаменти; изграждане и развитие на центрове за грижа и подкрепа за хора с хронични заболявания и увреждания; разширяване на социалните услуги, особено в малките населени места, с фокус върху самотно живеещи и възрастни хора. Бе заявена готовност за подкрепа на ключовите политики, свързани с хората с увреждания. 

В рамките на дискусията:

• беше подчертано, че следва да се разшири обхвата отвъд пенсионната система и да включи по-ясни политики за децата с увреждания и приобщаващото образование;

• поставен беше въпросът за преразглеждане на лимитите за медицински изделия за хора с увреден слух;

• обсъдени бяха възможности за промени в Закона за личната помощ, както и за подобряване работата на Националния съвет за хората с увреждания към Министерския съвет.

• декларирана готовност за активно партньорство с национално представителните организации на и за хората с увреждания;

• премахване на корупцията и олигархичния модел на управление в България;

• поставен акцент върху необходимостта от устойчиви и дългосрочни социални политики, вместо фрагментирани решения.

• представителите на организациите акцентираха върху нуждата от дългосрочни и системни решения, които да гарантират независим живот, лична автономия и пълноценно участие на хората с увреждания във всички сфери на обществения живот. Подчертано бе значението на координираните усилия между институциите и гражданския сектор за постигане на реални и устойчиви резултати.

• поет ангажимент за съвместна работа с общинските съветници в София за подобряване на достъпността на местно ниво;

• заявено намерение за иницииране на експертен диалог с НЗОК и Министерството на здравеопазването относно проблемите в ТЕЛК и НЕЛК, медицинските изделия и оптимизиране на подкрепата.

Участниците се обединиха около разбирането, че подобряването на качеството на живот на хората с увреждания изисква целенасочени политики, координирани действия и реални законодателни промени. Национално представителните организации заявиха, че ще следят изпълнението на поетите ангажименти в работата на 52-то Народно събрание.

Обсъдени бяха следните ангажименти:

• в създадената вътрешна работна група „Млади семейства и доходи“ да се разглеждат и въпроси, свързани с хората с увреждания;

• изграждане на постоянен канал за комуникация с организациите на и за хората с увреждания;

• провеждане на регулярни срещи след изборите с цел обсъждане и решаване на конкретни проблеми свързани с ТЕЛК и НЕЛК системата, медицинските изделия, образованието, трудовата заетост и най-вече достъпността на средата;

Проведените срещи потвърдиха необходимостта от последователен диалог между институциите и гражданския сектор.

В срещите с политическите партии и коалиции се включиха представители на различни организации, сред които:

• Веска Събева (Асоциация на родителите на деца с епилепсия, зам.-председател на НСХУ);

• Георги Колев (Съюз на инвалидите в България);

• Васил Долапчиев (Съюз на слепите в България);

• д-р Диана Инджова (Център за психологически изследвания);

• Антоанета Пенева (Българска асоциация за нервномускулни заболявания);

• Мария Кръстева (Асоциация на родителите на деца с увреден слух);

• Бончо Бонев (Национална производителна кооперация на слепите в България);

• Петър Велчев (Съюз на военноинвалидите и военнопострадалите);

• Павел Савов (Българска асоциация за рекреация, интеграция и спорт) и други.

От своя страна, представителите на парламентарните партии и коалиции заявиха готовност за задълбочаване на диалога и изграждане на ефективно партньорство с национално представените организации. Те изразиха ангажираност за съвместна работа по конкретни законодателни инициативи и политики, насочени към подобряване на социалната подкрепа и гарантиране защитата на правата на хората с увреждания.

***

СИБ участва във форум „Достъпност – мисията възможна“ по проект AccessibleEU

На 31 март 2026 г. председателят на СИБ г-н Георги Колев, взе активно участие в събитието „AccessibleEU България:

Достъпност – мисията възможна – финансиране и подкрепа за изграждане на достъпна среда и лична мобилност“. Форумът, организиран от Фондация „Институт за социални услуги в общността“, е част от мащабния европейски проект AccessibleEU – ресурсна мрежа за достъпност, финансирана от Европейската комисия. В събитието се включиха водещи експерти от Министерство на труда и социалната политика (МТСП), Фонд „Социална закрила“ и Агенция за хората с увреждания. Основният фокус беше поставен върху устойчивите програми за осигуряване на архитектурна достъпност и лична мобилност. Участие взе широка аудитория – представители на институцията „Омбудсман на Република България“, Комисията за защита от дискриминация, Агенция за качеството на социалните услуги, общини, доставчици на социални услуги, неправителствени организации, читалища, музеи, галерии, университети, бизнес, експерти и застъпници. В рамките на дискусиите бяха представени както добри практики, така и основните предизвикателства пред реализирането на програмите за достъпност. Акценти от програмата:

• Национална програма за достъпна жилищна среда и лична мобилност (НПДЖСЛМ) – Компонент 1, представена от г-жа Любка Анастасова (МТСП). Програмата е насочена към адаптиране на жилищни сгради съобразно нуждите на хората с увреждания.

• НПДЖСЛМ – Компонент 2: г-жа Симона Самарджиева (Фонд „Социална закрила“) представи възможностите за финансиране на приспособяване или закупуване на моторни превозни средства.

• „Достъпна архитектурна среда“: програмата на Агенция за хората с увреждания за осигуряване на достъп до културни, исторически и спортни обекти, стопанисвани от държавни и неправителствени организации, беше представена от г-жа Тони Николова.

Позицията на СИБ и реалните предизвикателства.

Председателят на СИБ г-н Георги Колев, изрази благодарност към институциите за последователното финансиране на тези програми през последните осем години и подчерта, че СИБ активно съдейства на стотици хора с увреждания в процеса на кандидатстване, чрез публикуване на програмите на сайта, както и предоставяне на консултации и информация на своите териториални структури и на индивидуални членове. В своето изказване той акцентира върху редица практически проблеми, които възпрепятстват достъпа на нуждаещите се до Програмата:

1. Проблемът с етажната собственост: тромавата процедура по учредяване на сдружение на собствениците в многофамилни жилищни сгради остава основна бариера по Компонент 1, както и често липсата на съгласие от страна на съседите.

2. Финансова тежест: изискването техническият проект да бъде заплатен предварително от кандидата, често е непосилно за хората с ниски доходи.

3. Нормативни пропуски в Програмата - поради несъобразяване с изискванията по Наредбата за достъпна среда и универсален дизайн, вследствие на което е невъзможно да се финансира столче за изкачване по стълби за хора с намалена подвижност, ползващи инвалидни колички, за стълбищни пространства с по-малки размери.

4. Рискове по Компонент 2 - лична мобилност: от страна на СИБ беше предложено комисията да разглежда подадените документи на кандидатите веднага след постъпването им в МТСП, за да се известят своевременно лицата относно решението „отпуска ли се, или не“ помощта от 4100 евро за закупуване на автомобил. Това е необходимо, поради затруднения свързани със заплатени от лицата с увреждания предварително средства за капаро, съответно сключване на предварителен договор и не изчакване от страна на търговците в автокъщите в продължение на 2 месеца до сключване на договор с МТСП. Съответно ако кандидатът не бъде одобрен по програмата се създава риск от финансови загуби за лицата.

5. В сравнение със Закона за хората с увреждания (ЗХУ): беше подчертано, че целевите помощи по ЗХУ за преустройство на жилище и закупуване на автомобил са ограничени по доходен критерий, като размерът на целевата помощ е крайно недостатъчен, при условията лицата да са учащи или работещи. В същото време националните програми дават възможност на по-широк кръг хора да кандидатстват без доходен критерий, без изисквания за това лицата да са учащи или работещи, което налага нуждата от промени и по-голяма гъвкавост в сроковете за одобрение.

Събитието затвърди ролята на България в европейската мрежа AccessibleEU и подчерта необходимостта от по-тясно сътрудничество между държавните институции и гражданския сектор с цел ефективно премахване на бариерите пред достъпността.

***

Какво трябва да знаят хората с увреждания, на които им предстои преосвидетелстване 
от ТЕЛК?

Държавата е въвела механизми, които да гарантират, че хората с тежки и необратими увреждания няма да останат без доходи и подкрепа при забавяне на преосвидетелстването от ТЕЛК. С промени в законодателството, обнародвани в Държавен вестник и в сила от 29 януари 2023 г., се предвижда удължаване на срока на изтеклите експертни решения на ТЕЛК и НЕЛК. Това важи в случаите, когато има забавяне в медицинската експертиза, при условие че са изпълнени определени изисквания. Целта е ясна – да не се прекъсват правата и социалната подкрепа за хората с увреждания, докато се издаде ново решение.

Как се гарантира непрекъснатостта?

Ако човек е подал заявление за преосвидетелстване най-късно до три месеца преди изтичането на срока на решението си, но не е получил ново решение навреме, валидността на старото автоматично се удължава. Така всички произтичащи права се запазват без прекъсване.

В същото време Регионалните здравни инспекции (РЗИ) са задължени да уведомяват гражданите за необходимостта от преосвидетелстване до четири месеца преди изтичането на срока. При забавяне РЗИ изпращат информация до редица институции – НОИ, НЗОК, Агенцията за социално подпомагане, Агенцията за хората с увреждания, НАП и съответната община. Данните включват както информация за забавянето, така и насрочената дата за преосвидетелстване. Тази координация е ключова, за да се осигури безпрепятствено продължаване на социалните права и услуги.

Права при обжалване Законът предвижда още, че при обжалване на експертно решение, неговото изпълнение не се спира. Това означава, че хората продължават да получават полагащата им се подкрепа. Дори в случаите, когато след обжалване се установи по-нисък процент на увреждане и се намали или прекрати помощта, получените средства не подлежат на връщане.

Ключът – срокове и информация.

От съществено значение е спазването на сроковете за преосвидетелстване и навременният обмен на информация между институциите. Именно това гарантира, че хората с увреждания няма да останат без подкрепа в периодите на административно забавяне.

Новите разпоредби поставят ясен фокус върху защитата на социалните права на хората с увреждания. Чрез удължаване на експертните решения, координация между институциите и гаранции при обжалване, държавата цели да осигури непрекъснат доход и сигурност за най-уязвимите, дори при забавяне в медицинската експертиза.

Съюз на инвалидите в България

Отчетно-изборната кампания в системата на СГБ премина в своя втори сериозен и особено отговорен етап. След като завършиха събранията в териториалните организации, където по места хората си знаят и кусурите и добрините, а проблемите се решават лесно, събранията в районните организации започнаха някъде да преминават с повече спорове и различни мнения в търсене на новото. В това няма нищо лошо, разбира се. Защото всички делегати имат само едно желание – работата в организацията да става по-активна, а членовете да бъдат доволни от повече грижи и активен съюзен живот. Затова и споровете стават просто необходими.

РО-Плевен стремеж за обединяване във всяко действие

Отчетно-изборното събрание на РО-Плевен се състоя на 21 март и премина в делова обстановка. На фона на цялата световна икономическа и политическа криза, а и на заплахата от война, може да се каже, че в районната организация на глухите в Плевен се провежда активен организационен живот. В своя отчетен доклад РО-Плевен отчете участието си във всички национални мероприятия на СГБ, като беше отбелязан и успехът на Димитър Кирчев класирал се на второ място в националния турнир по шахмат. Тревожи ни намаляването на членовете ни. Анализът, който направихме е, че: РО- Плевен попада в северозападната част на България, където се предлагат значително по-малко работни места Второ – дължи се и на напредналата медицина, като от друга страна е хубаво, че хората с проблем със слуха намаляват. Застаряването на нашите членове, а и интеграцията на хората с увреждане са другият непреодолим фактор. Но по време на срещите ни с членовете по места забелязахме, че въпреки това хората посещават клубовете ни. Има активен организационен и социален живот в РО -Плевен. Това се дължи на амбицията на ръководството на РО за тясната връзка между отделните организации по места. Районният съвет се стреми да обединява ТО в едно цяло. За тази цел се организират повече общи срещи, тематични екскурзии: посещението на националната изложба на художествените занаяти в Троян, фестивалът на сливата и др). Забележителна беше активността на Детелин за тяхното организиране. Затова беше избран за председател на ТО. Заедно бяхме всички и в места за колективен отдих. На събранието беше преизбран за председател на Районната организация Димитър Петров.

Нека си пожелаем през следващите години повече професионални успехи и здраве за всички.

Димитрина Каракирова, координатор на РО на глухите Плевен

Нашите клубове

Уважаеми читатели! Продължаваме рубриката "Нашите клубове". В нея разказваме за отделни събития или за цялата дейност в Клубове на хората с увреждания и пенсионера(КХУП) Плевен. Искрено ще се радваме на Вашето активно участие в нея с материали, готови статии или нови идеи. Уверяваме читателите, че ще има равнопоставеност в публикуваните материали. Нека си пожелаем успех на тази рубрика! "ВЯРА"

Глобализацията, информационният поток, динамиката на живота-всичко това довежда младите хора в един забързан ритъм, което понякога ги дистанцира от по-възрастното поколение. То започва в известен смисъл , да се чувства изолирано. Именно да избегнат това се стремят КХУП в Плевен чрез своята дейност. Като се има в предвид работата в тях проведените мероприятия и срещи те наистина успяват да сплотят възрастните хора,, да се чувстват полезни и ангажирани.

Искра Нинова представи пред вестник "ВЯРА" мероприятията от началото на годината в клубовете в ЖК Дружба и ЖК Сторгозия като техен организатор. Публикуваното се отнася и за двата клуба, тъй като всички мероприятия с малки изключения са общи. Освен организаторката на клубовете принос за съществената дейност имат ръководствата с Председатели Светла Флорева на КХУП ЖК Сторгозия и Зоя Илиева, Председател КХУП ЖК Дружба. Организаторката Искра Нинова редовно получава информация от Община Плевен, отдел "Хуманитарни дейности" за организираните от общината събития.  Членовете на ЖК Сторгозия  се събират на кафе, раздумка и споделени проблеми и радостни мигове всеки понеделник и четвъртък, а тези от Дружба  понеделник и сряда. Задължително всеки месец се отбелязват и рождените дни на родените през месеца, подаряват им цветя, подаръци, има почерпка и много музика, шеги и танци. И двата клуба разполагат с озвучителни музикални средства. Това, което е проведено през месеците е както следва:

6, 7  и 21 януари 2026, отбелязан е Йорданов ден, Иванов ден и Ден на родилната помощ(Бабинден), ритуал бабуване, с песни и много емоции;

януари, Отчетно събрание на клубната организация за периода 2025/2026;

1 и 14 февруари, отбелязан Ден на лозаря, Трифон Зарезан;

6 февруари, посещение в общинска зала "Катя Попова" на концерт на Росен Гергов и синове, двата клуба и този на Данаил Попов;

13 февруари, посещение концерт на Христо Йоцов в общинска зала "Катя Попова", двата клуба и този на Данаил Попов;

18 февруари, посещение на документален филм за Андреа Бочели и Мария Калас в Окръжна библиотека "Христо Смирненски, двата клуба и този на Данаил Попов;

19 февруари, Участие в общинското мероприятие по повод гибелта на Васил Левски;

20 февруари, посещение на поетично-драматичната постановка "Обич за обич", Драматичен театър "Иван Радоев";

21 февруари 2026, матине "Творчеството на Христо Смирненски", организирано от "Нова зора" с Председател Евгения Иванова, проведено в залата на Манеца, посещение от двата клуба и този на Данаил Попов;

26 февруари, посещение от членове на постановката "Бай Ганьо" на плевенския театър "Иван Радоев;

1 март, Отбелязан денят на Баба Марта, разменят се мартеници, почерпка и много песни, шеги и раздумка;

3 март, група членове от клубовете посетиха Панорама "Плевенска епопея" по случай Националния празник на България;

4 март, посещение на галерия "Дарения Светлин Русев", музикално-поетично четене "На раздумка с приятели". На това събиране ВГ "Пендара" и ВГ "Пей, сърце" със свои изпълнения поздравиха участници и гости. Двата клуба съвместно с клуба на Данаил Попов бяха гости;

6 март, честване 8 март, Ден на жената в комплекс "Ферия", съвместно с клуба на Данаил Попов;

22 март, Отбелязан ден  на първа пролет с разходка в парк "Кайлъка", почерпка и отмора"

25 март, посещение на концерт в зала "Катя Попова" на португалска класическа музика;

април, В два различни дни от месеца организиран излет до с. Сомовит с влака Плевен-Черквица, "На риба в Сомовит";

април, еднодневна екскурзия на двата клуба до гр. Чирпан;

29 април, Посещение на концерт под надслов „Пролетна магия“, организиран от Центърът за социална рехабилитация и интеграция за деца с увреждания /ЦСРИДУ/ в Плевен по случай началото на пролетта;

1 май, екскурзия по случай първа пролет до гр. Кнежа и участие в тържеството на града "Майски Кукутановец";

15 май, участия в празниците на Плевен, посещения на организираните от общината празнични събития;

24 май, Отбелязан денят на светите братя Кирил и Методий с посещения събитията организирани от Община Плевен.

Румен Петков, организатор клуб, Плевен

15 май, Ден на Плевен. Плевен празнува!

Много и разнообразни събития бяха организирани от Община Плевен за честването на Празника на града. На 15 май 2026 от 10 часа в Актовата зала на общината Общински съвет Плевен проведе тържествена сесия. След това общинските съветници и гостите на заседанието присъстваха на празничния ритуал на пл. „Възраждане". Дневният ред на сесията, свикана от председателя на местния парламент доц. д-р Иван Малкодански, бе в две точки: 

1. Полагане клетва от ново обявени общински съветници. 

2. Връчване на званието „Почетен гражданин на Община Плевен“ на г-н Петко Цолов -кмет на Община Плевен в мандат 1987 - 1991 г. С Решение № 967 от 15 декември 2025 г. Общински съвет -Плевен единодушно удостои г-н Петко Цолов – кмет на Община Плевен в мандат 1987 -1991 г., със званието „Почетен гражданин на Община Плевен”. Петко Цолов е дългогодишен общественик и политически деец, посветил своя професионален път на развитието на град Плевен и на подобряване живота на неговите граждани. Като кмет управлява в едни от най-трудните и динамични години на прехода.

Началото на празничната програма започна на 9 май с откриването на Второто издание на националния фермерски пазар. Организатор на това издание е Община Плевен в сътрудничество с Фондация „ОТ БГ“. В рамките на два дни на събитието родни производители от всички краища на България предложиха на плевенчани и гостите на града автентични вкусове, майсторски рецепти и добро настроение. Програмата продължи с концерт на Деси Добрева, концерт на Поли Паскова, Концерт на Вокална група „Арлекино“ при НЧ „Съгласие 1869“, Концерт на Танцов състав при НЧ „Христо Ботев 1959“ с ръководители Илиян Илиев и Пешка Михайлова и вокална група „Пендара“ при ОУ „Цветан Спасов“ с ръководител Венера Василева, Концерт „Ако си дал“, посветен на 85 години от рождението на Емил Димитров, „На север от Балкана“ -Концерт на Северняшки ансамбъл за народни песни и танци, „Плевен танцува“ -представяне на клубовете по спортни танци „Зорая“, „Прима денс“, „Синтез“, „Танцова работилница“ - сцена „Каскада“,  Пролетен салон на плевенските художници - Арт център Плевен, Концерт на FYRE & DJ THEO, Концерт на рок група „Д2“ с Дичо Христов, Концерт на Общински духов оркестър, Концерт на ученически духов оркестър при НУИ „П. Пипков“, „Децата на Плевен спортуват“ -Флашмоб със Спортен клуб по мажоретен спорт „Еуфория“ гр. Плевен, Приключенска игра по ориентиране „Открий Плевен“, DJ MIXI MIKE, Концерт на Александър Колев и приятели, Концерт на Владимир Ампов - Графа, Празнична заря, Нощ в музеите и галериите, Арт център 2 „Къщата на художниците“ -работилници с глина и акварел, детска приложна работилница с професионални ръководители, концерт на Смесен хор „Звъника“ и образователни занимания, насочени към художественото наследство, концерт „Мечтания“ с Гергана Костадинова /пиано ивокал/, Александър Михайлов /кавал и саксофон/ и Петя Габрова /вокал и тамбура/, Панорама „Плевенска епопея 1877 г.“ -изложби, базар, демонстрации и концерт на ученици от НУИ „П. Пипков“ и клуб „Северняците“, Нощно бягане в парк „Кайлъка“.

***

Концерт-спектакълът „Ако си дал“, посветен на големия Емил Димитров - на сцената 
на пл. „Възраждане“

Поради големия интерес и желанието на стотици плевенчани да присъстват на концерт-спектакъла по повод 85 години от рождението на знаменития ни съгражданин Емил Димитров, на 13 май 2026 Община Плевен организира изявата на открито на сцената на пл. „Възраждане“. Концертът бе част от празничната програма, посветена на Празника на Плевен. Концерт-спектакълът под мотото „Ако си дал“ се организира от Община Плевен, в изпълнение на Общински хор „Гена Димитрова“ с диригент Анелия Дечева. Бяха изпълнени незабравимите „Ако си дал“, „Моя страна, моя България“, „Ако можех да избирам, майчице“ и др. На сцената отново бяха талантливите солисти Венелин Андреев, Даниел Меса, Боби Големанов, Любомир Дюлгеров, Константина Габровлийска. Заедно с тях песните на Емил Димитров запяха и ученици от Националното училище по изкуствата „Панайот Пипков“ от специалност „Поп и джаз пеене“ с преподавател д-р Доротея Люцканова. Специални гости на събитието са децата от Смесен хор „Звъника“ при Център за работа с деца Плевен, с ръководител аня Делийска. Съссвои Включиха се и танцьорите от Балетната школа при НЧ „Съгласие 1869“, с ръководител Маня Николова, танцьори от Клуб по спортни танци „Зорая“ с ръководители Десислава Йовелинова и Милчо Петров. Всички артисти на сцената подариха на публиката поредната приказна вечер, пълна с музика, любов и носталгия.

***

Плевен се включи отново в Световния ден на предизвикателството с нощно бягане в „Кайлъка“ на 16 май 2026

Община Плевен се присъединява отново към Световния ден на предизвикателството – международната инициатива на ТАФИСА (Международната асоциация „Спорт за всички“), която се провежда за 33-ти път в България. Събитието е нощно бягане в парк „Кайлъка“, част е от Спортния календар на Общината за 2026 г. Организира се съвместно с Българска федерация „Спорт за всички“ с финансовата подкрепа на Министерството на младежта и спорта по „Програма за развитие на спорта за всички и спорта за учащи“. Проявата е и в изпълнение на Националната програма за физическа активност и развитие на българското население „БУЛФАР’2025 -2028”. Световният ден на предизвикателството е кампания от програмата на Международната асоциация „Спорт за всички“ TAFISA. Проявата е посветена и на 17 май – Ден на българския спорт. Предизвикателството към всички участници -нощно бягане в парк „Кайлъка“, е без състезателен характер. Официален гост на тазгодишното издание бе Виолета Христова, финалист в реалити предаването „Живот на кантар“. Националната кампания Световен ден на предизвикателството`2026 има за цел да насърчи и популяризира системните занимания с физически упражнения и спорт и тяхната роля за здравето, добрата форма, работоспособността и дълголетието на хората, независимо от тяхната възраст, пол, социален и здравен статус.

***

Плевен ще издигне паметник на своя най-голям дарител – акад. Светлин Русев

Паметник в цял ръст на акад. Светлин Русев ще бъде разположен в пространството пред Художествена галерия „Дарение Светлин Русев“ в Плевен. Предложението за издигане на скулптурна композиция на най-големия дарител на града бе внесено от Кмет на Общината д-р Валентин Христов на редовното заседание на Общинския съвет. Повод за инициативата е постъпило заявление от Васил Антонов -народен представител в 40, 42, 43 и 44-ото Народно събрание и бизнесмен, който поема и цялостното финансиране изграждането на паметника. Предложението получи единодушната подкрепа на общинските съветници. В заявлението си до Община Плевен г-н Антонов предлага поставянето на фигура в цял ръст на акад. Светлин Русев пред галерията „Дарение Светлин Русев“. Сградата е със статут на недвижима културна ценност с национално значение и е включена в списъка на културните ценности на територията на община Плевен. Тя е построена през 1907 г. по проект на арх. Никола Лазаров, автор на редица емблематични сгради в страната. Инициативата за издигане на паметник е свързана с предстоящо отбелязване на годишнина от рождението на художника, общественик и дарител акад. Светлин Русев. Скулптурната композиция е по проект на проф. Емил Попов.

***

Награда „Св. Св. Кирил и Методий“, бе връчена в Плевен за 24 май

По случай 24 май -Деня на Светите братя Кирил и Методий, на българската азбука, просвета и култура и на славянската книжовност, Община Плевен и тази година отличи заслужили културни дейци и институти. Награда „Св. Св. Кирил и Методий“ има за цел да подчертае изключителния принос, ярки постижения и висок професионализъм в областта на изкуството и културата. Наградата „Св. Св. Кирил и Методий“ се присъжда ежегодно от Община Плевен за високи творчески постижения и изяви през изминалата година или за цялостно творчество на творци или творчески колективи за конкретен културен продукт /произведение или събитие/ с реален принос за културния живот и престиж на община Плевен.

Здраве 

Сърдечно-съдови проблеми през топлото време

Пациентите, страдащи от сърдечно-съдови заболявания, са чувствителни към рязката смяна на времето, прекалено високите и прекалено ниските температури. Горещите летни дни, които вече са тук, могат да повлияят неблагоприятно на сърдечно-съдовата дейност и изискват повишено внимание особено от страна на страдащите от сърдечни заболявания или хронични проблеми с кръвното налягане.

Високите температури оказват негативен ефект върху сърдечната дейност на хронично болните от сърдечни заболявания. Наблюдават се ритъмни нарушения, като най-честото страдание е предсърдното мъждене, дължащо се на диселектролитемия. Тя може да бъде причинена от нарушение на солевия баланс поради обезводняване на организма в горещините. Това е предразполагащ фактор за проява на ритъмни нарушения.

Високите температури, съчетани с дейности и физически усилия на открито, причиняват обилно изпотяване, с което се губят значителни количества електролити и се нарушава нормалното функциониране на сърцето. Адекватният прием на течности и поддържането на тялото хидратирано е от съществена важност при пациенти, подложени на диуретична терапия, за да избегнат прилошаване или колапс, причинени от спад на кръвното налягане или от обезводняване.

Добра превенция е коригирането на дозата на приеманите лекарства, но задължително след консултация с лекуващия лекар, както и приемът на допълнително количество течности – поне литър над обичайното.

На болните от сърдечно-съдови заболявания добре се отразява почивка в планината, в сравнение с тази на морския бряг, избягването на стоенето на открито в най-горещата част от деня – времето между 11 и 17 часа, редовно измерване на кръвното налягане и стриктно следене на стойностите му, редовни кардиологични прегледи, прием на достатъчно количество течности – вода, неподсладен чай, избягване на консумацията на кофеин и алкохол, корекция на дозата приемани лекарства.

Високите температури водят до разширяване на кръвоносните съдове и спадане на кръвното налягане. Пациентите, страдащи от ниско кръвно налягане, могат да се чувстват замаяни, да изпитват слабост и да им прилошава. Това налага контрол на диуретичното лечение при страдащите от сърдечно-съдови заболявания. Приемащите лекарства за високо кръвно налягане често се нуждаят от намаляване на дозата през лятото, поради естествения спад на кръвното. Това не трябва да става самоволно, а след консултация със специалист. Спирането на лекарствата за контрол на високото кръвно налягане без лекарска консултация може да бъде опасно за здравето и живота. Съвети за опазване на здравето на страдащите от сърдечно-съдови заболявания през лятото:

- Увеличеният прием на вода е строго препоръчителен;

- Да се избягва приемът на кофеин, тлъсти меса, алкохол, бира, черен чай;

- Да се намали до минимум консумацията на бързи въглехидрати – сладки, захар, хляб, както и на солта;

- Да се осигури достатъчно количество качествен сън в прохладна и добре проветрена стая;

- Да се избягва носенето на тесни дрехи, особено по време на дълго пътуване, поради опасността от емболии, породена от нарушаване на кръвообращението от тесните дрехи;

- Препоръчва се консултация с лекуващия лекар за коригиране на дозата на приеманите лекарства.

Симптомите, които са притеснителни и изискват незабавен преглед, са следните:

- Болка в областта на сърцето, която се разпространява към лявото рамо и ръката.

- Задух и сърцебиене, които възникват в покой и се усилват, докато пациентът лежи.

- Главоболие в областта на тила.

- Изтръпване на крайниците, затруднения в зрението, говора.

- Припадък.

Торта с бишкоти, бърза и фина

Продукти:

300 г бишкоти, 300 г съвършено прясно масло, 300 г пудра захар, 50 г бадеми, 1 чаша прясно мляко, 1 леко заоблена супена лъжица брашно, 2 праха ванилия, 1 парче шоколад.

Приготвяне:

Разбиваме маслото добре, прибавяме захарта и бием още 40-50 минути, докато получим лек маслен крем. Отделно разбиваме брашното в студено мляко и го варим на умерен огън  докато се сгъсти и възври. Сваляме млечния крем от огъня и го бием непрекъснато, докато изстине, след което го съединяваме с масления крем. Накрая прибавяме ванилията. Разделяме бишкотите на три равни части. Потапяме всяка бишкота за момент в подсладено прясно мляко и я нареждаме направо в чиния за торта, като гледаме да спазим правилен кръг околовръст. Ако се наложи, отчупваме някои бишкоти и с тях попълваме празнините. 

Крема разделяме също на три части, като едната част оставяме почти двойна — тя ще ни послужи да покрием отгоре и встрани тортата. Намазваме равномерно единия пласт на тортата, отгоре поръсваме с бадеми, нарязани на тънки ивици и препечени до бледорозово. Вместо бадеми върху крема можем да нахвърляме много тънки ивички от портокалово, смокинено сладко или желе от дюли. Така нареждаме втория и третия пласт бишкоти. Най-от-горе и встрани намазваме богато с крем тортата и я заглаждаме грижливо с ножа. Настъргваме шоколада на едро ренде направо върху тортата, като оставяме наоколо правилна бяла ивица. Върху тази ивица поръсваме ситно нарязани бадеми, украсяваме с тънко изрязани охлювчета от портокалово сладко, или с красиво наредени ивички от дюлево желе, сладко от смокини.
Съставители: инж. Румен Петков, организатор клуб 

